De bedste spillere hyldes som superstjerner og kan tjene mange penge. Men sådan var det ikke i 90’ernes Danmark, hvor Per ”Bovsan” Bovbjerg var blandt landets allerbedste gamere – og over flere omgange Danmarksmester i det dengang ultra-populære spil ’Quake’ med sit hold 'Vikings', som han var teamleder for.

- Pengepræmierne er jo helt vanvittige i dag. Der var ikke en krone i det dengang. Det vildeste der skete engang var, at vi fik sponsoreret nogle musemåtter, fortæller Per Bovbjerg.

- Dengang handlede det mest om hyggen for os. Vi mødtes, delte filer med hinanden og gamede.

Fritidsinteressen førte til IT-karriere

Per Bovbjerg husker det som en fantastisk tid og virkelig sjovt, men kunne ikke finde på at forsøge sig som professionel i dag.